1. In-nuqqas ta' sigurtà li qed tikber u ż-żieda kontinwa tal-vjolenza fil-Burundi huma ta' tħassib kbir għall-komunità internazzjonali. L-Unjoni Ewropea (UE) tikkundanna bil-qawwa l-ksur kollu tad-drittijiet tal-bniedem u l-abbużi ta' dawn id-drittijiet, kif ukoll l-atti ta' vjolenza fil-Burundi u tesprimi s-solidarjetà tagħha mal-vittmi kollha tal-vjolenza, kif ukoll mal-popolazzjonijiet imġiegħla jitilqu minn djarhom fi klima ta' nuqqas ta' sigurtà u ta' inċertezza. Hija jiddispjaċiha dwar l-istaġnar politiku persistenti fil-pajjiż, ikkaratterizzat mir-rifjut ta' djalogu reali bejn l-atturi Burundjani u mill-vjolenza. Kull diskors infjammatorju u promozzjoni tal-mibegħda qed jirriskjaw li jaggravaw sitwazzjoni diġà prekarja u huma kompletament inaċċettabbli. Dawn l-iżviluppi jista' jkollhom konsegwenzi traġiċi għall-Burundi u għar-reġjun kollu. L-UE tappella lill-partijiet kollha, kemm il-gvern kif ukoll l-oppożizzjoni, biex juru l-akbar moderazzjoni possibbli fil-lingwaġġ u biex jevitaw akkost ta' kollox li jibdew ċiklu ta' vjolenza. Hija tfakkar li l-protezzjoni tal-popolazzjoni tal-Burundi hija primarjament ir-responsabbiltà tal-Gvern tal-Burundi. 2. Filwaqt li tfakkar fil-konklużjonijiet tal-Kunsill tat-22 ta' Ġunju 2015, l-UE ttenni l-konvinzjoni espressa diġà mill-Komunità tal-pajjiżi tal-Afrika tal-Lvant (EAC), l-Unjoni Afrikana (UA) u n-Nazzjonijiet Uniti (NU) li d-djalogu u t-tfittxija għal kunsens biss, b'rispett tal-Ftehim ta' Arusha u tal-Kostituzzjoni tal-Burundi, jippermettu li tinstab soluzzjoni politika dejjiema fl-interess tal-Burundjani kollha. 3. F'dan l-ispirtu, l-UE stiednet lill-awtoritajiet tal-Burundi biex jipparteċipaw f'konsultazzjonijiet skont l-Artikolu 96 tal-Ftehim ta' Cotonou sabiex titfittex soluzzjoni aċċettabbli għall-Partijiet sabiex jiġi indirizzat il-ksur tal-elementi essenzjali tal-Ftehim li huma d-drittijiet tal-bniedem, il-prinċipji demokratiċi u l-istat tad-dritt. Dawn il-konsultazzjonijiet, li l-UE qed tipproponi fi spirtu ta' djalogu u kooperazzjoni, għandhom ukoll l-għan li jappoġġaw l-isforzi bil-ħsieb li jevitaw il-konsegwenzi negattivi tal-vjolenza kontinwa, jiżguraw paċi dejjiema fil-Burundi u li jappoġġaw id-deċiżjonijiet meħuda mill-EAC u mill-UA. L-UE tixtieq li l-konsultazzjonijiet iseħħu kemm jista' jkun malajr, sabiex ikun hemm qbil bla dewmien dwar l-ewwel miżuri biex tittaffa t-tensjoni u li jistgħu jwittu t-triq għal progress sostanzjali lejn il-ħruġ mill-kriżi. 4. Sabiex jiġi żgurat is-suċċess ta' djalogu inklużiv, ta' sustanza kif ukoll paċifiku bejn il-Burundjani, is-sigurtà u l-libertà tal-persuni, id-difensuri tad-drittijiet tal-bniedem, il-ġurnalisti u l-mezzi tal-informazzjoni, kif ukoll l-istabbiliment mill-ġdid tal-istat tad-dritt huma fundamentali. F'dan il-kuntest, l-UE żżomm il-possibbiltà li tadotta miżuri restrittivi ġodda kontra dawk li azzjonijiethom jew kliemhom wasslu jew jistgħu jwasslu għal atti ta' vjolenza u repressjoni, għal ksur gravi tad-drittijiet tal-bniedem u/jew jistgħu jfixklu t-tfittxija ta' soluzzjoni politika fil-qafas propost mill-EAC u l-UA. L-UE ttenni li m'għandux ikun hemm impunità għal dawk responsabbli minn ksur tad-drittijiet tal-bniedem u vjolazzjonijiet serji ta' dawn id-drittijiet, u li dawn il-persuni għandhom jinżammu individwalment responsabbli u jagħtu rendikont quddiem il-ġustizzja. F'dan il-kuntest l-UE tilqa' d-dikjarazzjoni tal-Prosekutur tal-Qorti Kriminali Internazzjonali, Fatou Bensouda, tas-6 ta' Novembru 2015. 5. Filwaqt li tilqa' u tappoġġa l-istqarrija tal-Kunsill tal-Paċi u s-Sigurtà tal-UA tas-17 ta' Ottubru 2015, l-UE ttenni l-appoġġ tagħha għall-isforzi ta' medjazzjoni tal-EAC immexxija mill-Uganda u l-UA, u tistenna li l-Gvern tal-Burundi jagħmel dak kollu possibbli biex jibda mingħajr dewmien djalogu inklużiv li jinvolvi lill-partijiet interessati kollha li jirrifjutaw il-vjolenza. Dan id-djalogu għandu jsir b'rispett tal-kriterji mixtieqa mill-komunità internazzjonali u barra l-Burundi. L-UE ser tappoġġa b'mod attiv l-isforzi diplomatiċi kollha maħsubin biex tinstab soluzzjoni kunsenswali għat-tmiem tal-kriżi u tinsab lesta li tieħu inizjattivi supplementari, skont kif tevolvi s-sitwazzjoni. 6. L-UE tilqa' u tappoġġa r-Riżoluzzjoni 2248 (2015) tal-Kunsill tas-Sigurtà tan-NU, adottata unanimament, u tilqa' l-appell lill-Gvern tal-Burundi biex jirrispetta, jipproteġi u jiggarantixxi d-drittijiet tal-bniedem u l-libertajiet fundamentali, f'konformità mal-obbligi internazzjonali, u biex jirrispetta l-istat tad-dritt. F'dan il-kuntest, l-UE tenfasizza l-importanza tal-kooperazzjoni mal-osservaturi tad-drittijiet tal-bniedem tal-UA. Hija taqbel mal-appell lill-Gvern tal-Burundi biex jikkoopera mal-medjazzjoni tal-EAC, mitluba mill-UA, bil-ħsieb li jiġi stabbilit immedjatament djalogu reali u inklużiv bejn il-Burundjani, kif ukoll l-intenzjoni tan-NU li tikkunsidra miżuri addizzjonali kontra l-atturi Burundjani kollha, li l-azzjonijiet u d-dikjarazzjonijiet tagħhom jikkontribwixxu għat-tkebbis tal-vjolenza u jxekklu t-tiftix ta' soluzzjoni paċifika. L-UE tilqa' x-xewqa tan-NU li jkun hemm ippjanar konġunt ta' kontinġenza mal-UA sabiex il-komunità internazzjonali tkun tista' tirreaġixxi għal kwalunkwe deterjorament ulterjuri tas-sitwazzjoni. Fl-aħħar nett, hija tilqa' d-deċiżjoni tas-Segretarju Ġenerali li jaħtar konsulent speċjali dwar il-prevenzjoni ta' konflitti, inkluż fil-Burundi, biex jaħdem f'kooperazzjoni mal-partijiet interessati kollha biex jappoġġa djalogu inklużiv fost il-Burundjani u riżoluzzjoni paċifika tal-kunflitt. 7. L-UE, li hija waħda mis-sħab ewlenin għall-iżvilupp tal-Burundi, tikkonferma r-rieda tagħha li tkompli bl-isforzi kontinwi tagħha favur il-poplu tal-Burundi. Ara l-paġna tal-laqgħa